**Predkladacia správa**

Návrh zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov a ktorým sa dopĺňa zákon č. 55/2017 Z. z. o štátnej službe a o zmene a doplnení niektorých zákonov v znení neskorších predpisov predkladá Ministerstvo práce, sociálnych vecí a rodiny Slovenskej republiky v súlade s programovým vyhlásením vlády Slovenskej republiky na obdobie rokov 2020 – 2024, v ktorom sa vláda Slovenskej republiky zaviazala prehodnotiť systém poskytovania peňažných príspevkov na kompenzáciu sociálnych dôsledkov ťažkého zdravotného postihnutia a na základe Plánu legislatívnych úloh vlády SR na mesiace jún až december 2021.

Predmetom návrhu zákona je v Čl. I upraviť podmienky poskytovania peňažných príspevkov na kompenzáciu ťažkého zdravotného postihnutia. Navrhuje sa priaznivejšie nastaviť podmienky poskytovania jednorazových peňažných príspevkov na kompenzáciu tak, že sa zníži finančná spoluúčasť fyzických osôb s ťažkým zdravotným postihnutím a zvýšia sa výšky jednorazových peňažných príspevkov najmä u osôb s najnižšími príjmami. Zavádza sa možnosť poskytnúť peňažný príspevok na úpravu osobného motorového vozidla aj osobe s ťažkým zdravotným postihnutím, ktorá ešte nie je vlastníkom vozidla s cieľom riešiť situáciu osôb, ktoré majú záujem zabezpečiť si spolu s kúpou vozidla zároveň už aj jeho potrebnú úpravu. Ďalej sa navrhujú zmeny v kvalifikačných predpokladoch pre výkon lekárskej posudkovej činnosti. Predmetom návrhu zákona sú aj doplňujúce a precizujúce úpravy vyplývajúce z doterajšej aplikačnej praxe, napr. pri posudzovaní príjmu, pri peňažnom príspevku na kúpu pomôcky – špeciálneho softvéru, zadefinovanie pojmov.

V Čl. II sa navrhuje v zákone č. 55/2017 Z. z. o štátnej službe a o zmene a doplnení niektorých zákonov v znení neskorších predpisov dočasne vylúčiť pôsobenie tzv. vekového cenzu voči štátnym zamestnancom, ktorí vykonávajú lekársku posudkovú činnosť. V programovom vyhlásení na roky 2021 až 2024 sa vláda SR zaviazala zjednotiť posudkovú činnosť, resp. vytvoriť jednotný systém posudkovej činnosti. Plnenie tejto úlohy, na ktorej budú participovať i posudkoví lekári, bude vyžadovať dlhšie časové obdobie.

Účinnosť sa navrhuje od 1. januára 2022 s výnimkou legislatívnych zmien týkajúcich sa kvalifikačných predpokladov posudkových lekárov a dočasného vylúčenia vekového cenzu štátnych zamestnancov vykonávajúcich lekársku posudkovú činnosť, pri ktorých sa navrhuje účinnosť 31. decembra 2021.

Návrh zákona nie je predmetom vnútrokomunitárneho pripomienkového konania.

Predkladaný návrh zákona bude mať negatívny vplyv na štátny rozpočet, bude mať pozitívny sociálny vplyv, nebude mať vplyv na podnikateľské prostredie, na životné prostredie, na informatizáciu, na služby verejnej správy pre občana, ani na manželstvo, rodičovstvo a rodinu. Analýza vplyvov na štátny rozpočet a analýza sociálnych vplyvov je obsiahnutá v priloženej doložke.

Návrh zákona bol predmetom medzirezortného pripomienkového konania, ktorého vyhodnotenie je súčasťou predloženého návrhu zákona. Na rokovanie vlády Slovenskej republiky sa predkladá s rozporom uvedeným vo vyhlásení, ktoré je súčasťou návrhu zákona.